VIDEO: ilvestele tähtsad ajad | Looduskalender.ee
Postitas Looduskalender - E, 12.03.2018 - 14.14
Video saatis Janek Õunamägi
Dropboxi link videole siin.
10. märtsi hommikupoolikul nägime kõrvalise tee läheduses ilvest. Umbes kilomeeter edasi sõites märkasime järgmist looma julgelt teeääres jalutamas (sellest isendist ka video). Endalegi tundub uskumatuna kohtuda kahe ilvesega järjest
Üksikeluviisilistel ilvestel on pulmad märtsikuus ja sel ajal liiguvad loomad julgemini ka päevasel ajal. Kui juhtute kuulma metsast pimedal ajal rämedat näugumast, siis teadmiseks, et selline on emasilvese kutsehüüd vastassugupoolele. Kiimaaja saabudes peletab emasloom temaga seni koos liikunud pea aastased ilvesenoorukid eemale.
Isasloomade territoorium võib olla päris suur ning kattuda osaliselt isegi mitme emaslooma territooriumiga.
Jaaneki videos näeme tõeliselt suurt, julget isaslooma, kellel võib olla kaalu oma veerandsada kilo. Huvitav, kas läheduses nähtu oli samuti isasilves? Kui nii, siis võib nende vahel ägedaks madinaks minna, kui vähem ning nõrgem ei mõista ise taanduda.
Emasloomad saavad meil suguvõimeliseks kahe aastaselt, isased aasta hiljem. Emaslooma tiinusaeg kestab kuni kümme nädalat – seega uus sugupõlv peaks ilmavalgust nägema maikuus.